Jaf plănuit în detaliu: 3 români din Italia au furat bani și bijuterii de la un bătrân, dar un muc de țigară i-a dat de gol
Data publicării:
Polițiștii italieni au prins trei români suspectați de un jaf pregătit minuțios în Italia. Două femei s-au prefăcut a fi badante, au drogat un bătrân de 91 de ani din Parma, apoi au furat, împreună cu un bărbat, 30.000 de euro și bijuterii, relatează Il Giornale.
Potrivit Carabinierilor, cei trei ar fi plănuit în detaliu jaful. Una dintre femei s-a dat drept îngrijitoare, a intrat astfel în casa bărbatului și a inspectat totul. Apoi le-a spus totul complicilor săi.
Femeile s-au întors la casa victimei, l-au drogat pe bătrân cu un spray anestezic, au reușit să deschidă seiful din casă și au furat banii și bijuteriile bătrânului.
Bărbatul a fost găsit după câteva ore de nepotul său, lovit la cap și căzut pe jos. A fost dus la spital, iar când și-a revenit, a povestit cum a fost drogat de cele două femei. Pe complicele lor nu a reușit însă să-l descrie.
Ancheta a fost complexă, spun Carabinierii.
Polițiștii au reușit să-i găsească pe suspecți după ce au urmărit imaginile de pe camerele de supraveghere din zonă, au luat amprente și probe biologice din casa victimei. Acasă la aceștia au găsit 33.000 de euro și bijuterii ascunse bine într-un dulap.
Un muc de țigară găsit acasă la hoți i-a dat complet de gol. Anchetatorii au reușit să colecteze de pe el ADN și să-l compare cu probele biologice preluate din casa bătrânului.
Cei trei au fost prinși și se află acum la o închisoare din Parma.